Seinastu viku í apríl á hvørjum ári, ger Magnus Heinason kanningar av havfrøði, æti og fiskalarvum á Landgrunninum. Hesa ársins tíð eru fiskalarvur frá gýtingini hjá fleiri fiskasløgum, og føðiviðurskiftini hjá hesum fiskalarvum hava sum vera man stóran týdning fyri teirra livilíkindini, skrivar Havstovan á síni heimasíðu. Gróðurin var ikki rættiliga komin á Landgrunninum. Minni var av einum slagi av djóraæti, ið nevnist Temora, enn tað hevur verið hesi seinastu árini. Hinvegin var meira av einum øðrum slagi, ið nevnist Acartia. Um henda gongdin fer at halda sær út á várið og summarið, kann tað vera til fyrimuns fyri fiskayngul, av tí at Temora tykist at vera verri føði enn Acartia. Bestu føðiviðurskifti hjá fiskalarvum vóru undir landi norðanfyri.